SKRIFTLIG FORESPØRGSEL E-2568/00

af Daniel Varela Suanzes-Carpegna (PPE-DE) til Kommissionen

(1. august 2000)

Om: Den europæiske skibsværftsindustri

I sit svar på min forespørgsel P-1980/00(1) om Kommissionens foranstaltninger til beskyttelse af den europæiske skibsværftsindustri mod koreansk dumping meddeler kommissæren for handel, Pascal Lamy, mig, at Den Europæiske Union har indgået en international aftale i form af et godkendt forhandlingsreferat mellem Den Europæiske Union og Republikken Korea om skibsbygningsmarkedet på verdensplan, som trådte i kraft den 22. juni 2000. I denne aftale forpligter Republikken Korea sig til at sikre gennemskuelige regnskaber, til ikke at yde tilskud og til at anvende en kommercielt holdbar prisfastsættelsespraksis. Der skal ligeledes gennemføres ad hoc-høringer med henblik på at efterprøve, at Korea overholder disse forpligtelser. Korea har accepteret at gennemføre høringer den 18.-19. juli 2000. Kommissær Lamy meddeler desuden i sit svar, at der i henhold til aftalen i september 2000 skal afholdes et andet møde i Bruxelles, hvor gennemførelsen af aftalen skal drøftes. Kommissær Lamy meddeler endelig, at Kommissionen fortsat vil overvåge Koreas overholdelse af aftalen, og at den i slutningen af september skal underrette Rådet om resultaterne af konsultationerne og om den fremtidige strategi.

Kan Kommissionen holde mig underrettet om resultaterne af de høringer med Korea, som finder sted i juli 2000 og i givet fald om de konkrete foranstaltninger, som Korea har truffet som led i gennemførelsen af aftalen?

Kan Kommissionen oplyse om, hvilken fremgangsmåde den vil benytte, såfremt Korea ikke overholder de forpligtelser, som indgår i aftalen, og konkret om den stadig, som anført i svaret på min tidligere forespørgsel P-0729/00, vil være rede til at indlede en undersøgelse, som eventuelt vil kunne ende hos WTO's tvistbilæggelsesorgan mldr, såfremt den europæiske skibsværftsindustri indgiver anmeldelser i henhold til handelshindringsforordningen? Har den europæiske skibsværftsindustri allerede indgivet anmeldelser, og hvorledes agter Kommissionen i bekræftende fald at behandle den eller de pågældende anmeldelser?

Kan Kommissionen holde undertegnede underrettet om den fremtidige udvikling af denne sag og konkret om resultaterne af det møde, der skal afholdes i september i Bruxelles?

(1) EFT C 53 E af 20.2.2001, s. 197.

Svar afgivet på Kommissionens vegne af Pascal Lamy

(26. september 2000)

Konsultationerne mellem Fællesskabet og Korea fandt sted i Seoul den 18. og 19. juli 2000 inden for rammerne af det godkendte protokollat i en åben og konstruktiv atmosfære. Resultatet af den første runde må siges at være relativt positivt.

Korea har således med henblik på at opfylde gennemsigtighedskriterierne fremsendt en betragtelig mængde oplysninger og dokumentation af juridisk, økonomisk og finansiel art, som Kommissionen er ved at analysere.

Der blev opnået to vigtige resultater:

- Korea's accept af princippet om undersøgelser på stedet på værfterne på basis af et antidumping-spørgeskema med henblik på at kontrollere, om priserne i de kontrakter, som tilbydes af de koreanske værfter, svarer til den normale værdi (i henhold til antidumpingaftalen under GATT den almindelige overenskomst om told og udenrigshandel).

- Accept af en anden konsultationsrunde i september, hvor det skal undersøges, om aftalen gennemføres globalt, og specielt af princippet om at de kommende drøftelser skal fokusere på praktiske løsninger på de bilaterale uoverensstemmelser. I denne kontekst kan det betragtes som de første opmuntrende tegn, at de koreanske værfter for nylig har meddelt, at prisen på visse skibe vil stige med 5 til 10 %, samt at de koreanske myndigheder har indført en pristilsynsordning.

Kommissionen vil ikke desto mindre fortsat nøje overvåge, om disse tegn på velvilje fra koreansk side vil blive omsat til effektive løsninger i forbindelse med den anden konsultationsrunde i anden halvdel af september 2000. Kommissionen vil i slutningen af september 2000 forelægge Rådet resultatet af drøftelserne. Parlamentet vil ligeledes blive underrettet.

Endvidere har den europæiske industri for nylig meddelt, at den straks vil indgive en klage i henhold til handelshindringsforordningen(1), hvis resultatet af drøftelserne ikke skønnes tilfredsstillende. Denne procedure kan, i mangel af en bilateral dialog, føre til, at sagen bliver forelagt Verdenshandelsorganisationen (WTO), for at der kan blive skredet ind over for den koreanske statsstøtte- og dumpingpraksis og findes en løsning.

(1) Rådets forordning (EF) nr.3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi, EFT L 349 af 31.12.1994.